Όμως οι ελπίδες που είχαν στηρίξει οι Έλληνες και άλλοι Βαλκάνιοι στον Μέγα Πέτρο δε βρήκαν ανταπόκριση διότι ήταν απασχολημένος με τον πόλεμο εναντίον της Σουηδίας. Εντούτοις, οι Ρώσοι πράκτορες δεν σταμάτησαν να περιέρχονται τις Ελληνικές περιοχές και τα Ιόνια νησιά μοιράζοντας σε εκκλησίες και σε μοναστήρια δώρα του Τσάρου και την εικόνα του, που έφερε την επιγραφή «Petrus primus Russograecorum Monarchus», «Πέτρος πρώτος Ρωσο-Γραικών Αυτοκράτωρ». Oι ελπίδες για Ρωσική επέμβαση αναπτερώθηκαν μετά τη νίκη των Ρωσικών στρατευμάτων εναντίον των Σουηδικών στην περίφημη μάχη της Πολτάβας (1709). Όμως, παρά τη νίκη, οι πολεμικές και πολιτικές προτεραιότητες του Τσάρου δεν άλλαξαν.